Ar ziņu raidījumu “Pasaulē, Latvijā, Latgalē” radio Alise Plus ēterā- Estere Znotiņa.

Attiecību saasināšanās dēļ NATO spēki Kosovā paziņojuši, ka NATO spēki Kosovā ir gatavi iejaukties, ja Kosovas ziemeļos tiks apdraudēta stabilitāte.

Svētdienas vakarā simtiem Kosovas ziemeļos dzīvojošo etnisko serbu ar kravas automašīnām un citu smago tehniku bloķēja ceļus, kas ved uz diviem kontrolpunktiem uz robežas ar Serbiju. Abi robežkontroles punkti slēgti. Nenoskaidrotas personas raidījušas šāvienus uz Kosovas policistiem, gan nevienu neievainojot. Ziņas par apšaudi apstiprināja arī Kosovas premjers Albins Kurti.

Kosovas valdība izplatīja paziņojumu, ka jaunās prasības ieviešana par robežšķērsošanas dokumentiem atlikta līdz 1. septembrim. Priekšlikumu atlikt jauno noteikumu ieviešanu par mēnesi izteica ASV vēstnieks Kosovā. Lēmumu apsveica Eiropas Svienība un arī Serbijas prezidents Aleksandrs Vučičs.

Viņš uzsvēra, ka strādās miera nodrošināšanai un aicināja serbus nepakļauties provokācijām. Kosovas neatkarību atzīst vairāk nekā 90 valstis, to vidū ir arī Latvija. Tomēr to neatzīst Serbija un Krievija. Belgrada bijušo provinci joprojām uzskata par savas teritorijas sastāvdaļu.

.

Trīs dienu laikā Latvijā reģistrēti 2605 jauni inficēšanās ar Covid-19 gadījumi un saņemti četri jauni ziņojumi par mirušiem Covid-19 slimniekiem, liecina Slimību profilakses un kontroles centra (SPKC) informācija.

Pēdējās trīs dienās veikti 7737 Covid-19 testi un reģistrēti 2605 jauni inficēšanās gadījumi.

No inficētajiem 1114 ir nevakcinēti vai vakcinācijas kursu nepabeiguši, bet 1491 ir vakcinēts.

Pozitīvo gadījumu īpatsvars pret testētajiem: 33,7%.

Aizvadītajās trīs dienās saņemti ziņojumi par četriem mirušiem kovida slimniekiem

Ceturtdien, 28. jūlijā Daugavpils pilsētas domes sēdē deputāti atbalstīja izglītojamo ēdināšanas maksu izmaiņas Daugavpils pilsētas pirmsskolas izglītības iestādēs. Līdz ar produktu sadārdzinājumu, vecāku līdzmaksājums no 1. septembra palielināsies par 45,82%

Līdz šim 1-2 gadu vecuma grupu audzēkņu ēdināšanas izcenojums vienam bērnam sastādīja 2,66 eiro, bet sadārdzinoties pārtikas produktiem tas sasniedz 3,31 eiro.

Pašvaldība sedz visas izmaksas, kas saistītas ar bērnu uzturēšanos pirmsskolas izglītības iestādēs - telpu uzturēšanu, izglītības, tehniskā un virtuves personāla atalgojumu kā arī komunālos maksājumus. No pašvaldības budžeta tiek apmaksāta ēdināšana bērniem no maznodrošinātām un trūcīgām ģimenēm, bērniem no daudzbērnu ģimenēm, kā arī bērniem ar īpašām vajadzībām. Līdz ar pārtikas produktu un energoresursu cenu kāpumu, šim nolūkam palielināsies arī pašvaldības līdzfinansējums.

Ar vecāku līdzfinansējumu tiek segtas tikai bērnu ēdināšanai nepieciešamo produktu izmaksas.

Ar raidījumu “Pasaulē, Latvijā, Latgalē” radio Alise Plus ēterā- Estere Znotiņa. Raidījumu sagatavoja radio Alise Plus informācijas un ziņu dienests, tas tapis ar Sabiedrības Integrācijas Fonda atbalstu.